### Beslutningstema

Under dette punkt skal der godkendes program for detailhandelskonference.

### Sagsfremstilling

I Budgetaftalen for 2023 blev det besluttet, at der afsættes 1 mio. kr. årligt fra 2023 til Detailforum, som i samarbejde med Rømø-Tønder Turistforening og andre interessenter skal udvikle detailhandel og markedsføring af hele Tønder Kommune.

For at konkretisere dette arbejde skal der afholdes en konference om udvikling af detailhandelen i Tønder Kommune. Målsætningen med konferencen er at kvalificere nogle konkrete indsatser, der kan arbejdes videre med i et samarbejde mellem Detailforum, Rømø-Tønder Turistforening, Tønder Erhvervsråd og Tønder Kommune.

Den lokale opfølgende dialog kan ske som en del af de planlagte BID forløb rundt i kommunen. Resultaterne med de konkrete indsatser kan desuden med fordel ses i samspil med den detailhandelsanalyse, der udarbejdes som led i kommuneplanrevisionen, og skal give et opdateret billede af handelslivet i Tønder Kommune samt hvilke udfordringer og muligheder, handelslivet står over for, og hvad der kan anbefales.

Konferencen planlægges afholdt på ECCO-centret tirsdag den 28. februar 2023 kl. 18.30 - 21.30 med følgende program:

18:30-18:45 Velkomst, der vil være en sandwich

18:45-19:45 Foredrag ved Gustav Olsen: Fremtidens handelsby

19:45-21:15 Workshop: 3 måder at styrke Tønder Kommunes detailhandel

* 19:45-20:15 Grænsehandel: Vores kunder syd for grænsen
* 20:15-20:45 Onlinehandel og digital markedsføring af butikkerne
* 20:45-21:15 Branding og markedsføring af [adresse]

21:15-21:30 Afrunding og tak for i aften

Om foredraget Fremtidens handelsby

Hvad skal der til for, at vi i Tønder Kommune har levende og attraktive handelsbyer i fremtiden? Hvad skal butikkerne gøre, og hvordan skal man samarbejde med kommunen og andre erhverv om at skabe en fælles succes?

Hvordan skaber vi oplevelser, som tiltrækker og knytter kunderne til den lokale handel? Hvordan gør vi det i hverdagen og ikke bare, når byen byder på events?

Gustav Olsen fortæller om den moderne butik og den moderne handelsby med masser af praktiske eksempler fra butikker og byer. Derefter går vi sammen på jagt efter muligheder, vi kan arbejde videre med i Tønder.

Deltagerkredsen vil være:

Detailforum samt repræsentanter fra handelsstandsforeningerne

Repræsentanter fra Tønder Kommune

Direktøren for Rømø-Tønder Turistforening

Direktøren for Tønder Erhvervsråd

Klima-, Vækst- og Udviklingsudvalget (frem til 19.45)

### Kommunaldirektøren indstiller,

at programmet godkendes.

### Beslutning

Indstillingen godkendt med den bemærkning, at output af workshoppen skal føre til en strategisk retning for udvikling af detailhandelen, herunder handlingsplaner og ansvarlige personer for gennemførelse af disse. Derudver udvides deltagerkredsen med op til 5 personer udpeget af hver hovedaktør, jf. deltagerkredsen.